Document ID: /roh_data/filtered/fineweb-2-filterrobots_roh.jsonl.gz/32953

Nevin Galmarini guarda enavos sin ina stagiun d'enviern 2017/2018 sensaziunala. A Pyeongchang è l'Engiadinais vegnì campiun olimpic en il slalom gigant parallel. Plinavant ha Galmarini era anc gudagnà la cuppa mundiala generala.
Cun questa undraziun è Nevin Galmarini uss en ina liga cun Dario Cologna, Nino Niederreiter u Nino Schurter, ch'èn era gia vegnids undrads sco sportists grischuns da l'onn.
Ulteriura undraziun per in atlet engiadinais
Cun Luca Tavasci è in segund Engiadinais vegnì undrà venderdi saira. Il passlunghist ha gudagnà il premi sco meglier sportist grischun cun impediment.
Sco newcomer da l'onn è il freeskier da 18 onns Rafael Kreienbühl vegnì undrà. Il titel sco equipa grischuna da l'onn han ils Calanda Broncos dal american football survegnì. Ed il premi sco funcziunari da l'onn è i a Carl Frischknecht, ch'è vegnì undrà per sias diversas funcziuns en il sport da tir.
RR actualitads 06:00